



**Αθήνα, 7 Ιανουαρίου 2022**

**ΕΡΩΤΗΣΗ**

**Προς τον Υπουργό Ψηφιακής Διακυβέρνησης**

**Θέμα: «Ορισμός Γενικού Διευθυντή στα ΕΛΤΑ με διαδικασία απευθείας ανάθεσης;»**

Η Ανώνυμη Εταιρεία Ελληνικά Ταχυδρομεία (ΕΛΤΑ Α.Ε.) είναι θυγατρική της Ελληνικής Εταιρείας Συμμετοχών και Περιουσίας Α.Ε. «ΕΕΣΥΠ» η οποία κατέχει το 100% του μετοχικού της κεφαλαίου. Η ΕΛΤΑ Α.Ε. διανύει περίοδο αναδιάρθρωσης προκειμένου να ενισχυθεί η ανταγωνιστικότητά της και να διασφαλιστεί η βιωσιμότητά της. Στο πλαίσιο αυτό προβλέφθηκε νομοθετικά η δυνατότητα κάλυψης θέσεων ευθύνης της εταιρείας και για ορισμένο χρόνο με πιο ευέλικτες διαδικασίες. Ωστόσο, υπάρχουν ενδείξεις ότι η Διοίκηση της Α.Ε. ΕΛΤΑ διευρύνει το πλαίσιο ευελιξίας που της παρέχει ο νόμος οι οποίες χρήζουν απαντήσεων.

Πιο συγκεκριμένα, με το άρθρο 42 του ν.4758(Α’242/04.12.2020) προβλέφθηκε ως προς την πλήρωση οργανικών θέσεων Γενικών Διευθυντών της ΕΛΤΑ Α.Ε. ότι γίνονται κατόπιν δημόσιας προκήρυξης με απόφαση του Διευθύνοντος Συμβούλου της εταιρείας. Επίσης, ορίστηκε ότι οι συμβάσεις είναι ορισμένου χρόνου μέχρι τριετούς διάρκειας με δυνατότητα ανανέωσης άπαξ μέχρι ισόχρονου διαστήματος. Στη διαδικασία αυτή δύναται να συμμετέχει τόσο το προσωπικό της εταιρείας όσο και υποψήφιοι εκτός εταιρείας. Εγγύηση για την υλοποίηση του νέου αυτού πλαισίου σύμφωνα με την αιτιολογική έκθεση είναι η σύσταση και λειτουργία Επιτροπής Προσλήψεων και Αμοιβών του άρθρου 43 του ιδίου νόμου η οποία λειτουργεί επί τη βάσει των αρχών της διαφάνειας, της αντικειμενικότητας, της αμεροληψίας και της διασφάλισης του αδιάβλητου των διαδικασιών πρόσληψης στελεχών. Στις 15 Δεκεμβρίου του 2021 το Διοικητικό Συμβούλιο της εταιρείας αποφάσισε τη σύναψη νέας σύμβασης εργασίας τριετούς διάρκειας, από 12/05/2022 έως και 11/05/2025, προκειμένου για την κάλυψη θέσης ευθύνης επιπέδου Γενικής Διεύθυνσης, (ΑΔΑ:6ΠΣΠΟΡΡ2-Ο1Φ). Επίσης, αποφάσισε να παράσχει εξουσιοδότηση στο Διευθύνοντα Σύμβουλο να υπογράψει τη σύμβαση εργασίας. Ωστόσο, φαίνεται να μην έχει προηγηθεί η προβλεπόμενη από το νόμο δημόσια προκήρυξη προκειμένου για τη διαδικασία πλήρωσης της θέσης αυτής.

Με δεδομένα τα ανωτέρω και σε συνδυασμό με τους όρους διαφάνειας αλλά και ίσων ευκαιριών που θα πρέπει να διέπουν τις προσλήψεις σε εταιρείες του δημοσίου

**Ερωτάται** **ο αρμόδιος Υπουργός:**

1. **Δημοσιεύτηκε δημόσια προκήρυξη και σε ποιο μέσο από την Α.Ε. ΕΛΤΑ προκειμένου για την κάλυψη της θέσης Γενικού Διευθυντή Λειτουργιών Παραγωγής;**
2. **Με ποιο τρόπο η Επιτροπή Προσλήψεων και Αμοιβών άσκησε εποπτεία και διασφάλισε το αδιάβλητο της διαδικασίας πλήρωσης της εν λόγω θέσης επιπέδου Γενικής Διεύθυνσης;**
3. **Τι αναφέρει η έκθεση ελέγχου της Επιτροπής Προσλήψεων και Αμοιβών της Α.Ε. ΕΛΤΑ ως προς την τήρηση των πολιτικών προσλήψεων για την εν λόγω συναφθείσα σύμβαση εργασίας;**

**Οι Ερωτώντες Βουλευτές**

**Μαμουλάκης Χάρης**

**Κάτσης Μάριος**

**Αβραμάκης Λευτέρης**

**Αλεξιάδης Τρύφων**

**Αναγνωστοπούλου Σία**

**Βαρδάκη Σωκράτης**

**Βέττα Καλλιόπη**

**Γκαρά Αναστασία**

**Ζαχαριάδης Κώστας**

**Ηγουμενίδης Νίκος**

**Θραψανιώτης Μανόλης**

**Καφαντάρη Χαρά**

**Λάππας Σπύρος**

**Μάλαμα Κυριακή**

**Μάρκου Κώστας**

**Μπάρκας Κώστας**

**Μεϊκόπουλος Αλέξανδρός**

**Νοτοπούλου Κατερίνα**

**Παπαδόπουλος Σάκης**

**Πούλου Γιώτα**

**Σκουρολιάκος Πάνος**

**Τριανταφυλλίδης Αλέξανδρος**

**Τσίπρας Γιώργος**

**Φάμελλος Σωκράτης**

**Φωτίου Θεανώ**

**Χαρίτου Δημήτρης**

**Χρηστίδου Ραλλία**